Predkladacia správa

	Vláda SR svojim uznesením č. 549/1994 zo 7. júna 1994 súhlasila s návrhom Realizačného programu na odstraňovanie škôd spôsobených antropogénnou činnosťou, najmä imisiami na lesných ekosystémoch. Uznesením vlády č. 302/1996 z 31. apríla 1996 vzala na vedomie vyhodnotenie jeho plnenia a jeho aktualizáciu. Uložené úlohy boli realizované len v minimálnej miere z dôvodu nedostatku finančných prostriedkov.
	V predkladanom materiáli je stručne zhodnotená chronológia administratívnych, ekonomických a technických krokov súvisiacich s riešením postupnej nápravy zdravotného stavu lesov.
	Materiál upozorňuje na pretrvávajúci problém nedostatočnej realizácie zámerov a potrieb, ktorým bol a je nedostatok finančných zdrojov. Na úrovni súčasného poznania by bolo možné v rozsiahlejšej miere realizovať ozdravné opatrenia, ktorých pozitívny efekt je preukázateľný aj za pomerne krátke obdobie realizácie. Napriek prijatým uzneseniam vlády zostala jediná možnosť ich financovania zo Štátneho fondu zveľaďovania lesa SR. I s ohľadom na súčasný stav je možné konštatovať, že strategický cieľ v imisne poškodených lesných porastoch zmierniť škody a postupne zveľadiť lesy je naplňovaný, aj keď doposiaľ vo výrazne obmedzenom rozsahu.
	Prijatím uznesenia vlády nevzniknú požiadavky na nárast verejného financovania. Nevznikne priamy dopad na obyvateľov, hospodárenie podnikateľskej sféry a iných právnických osôb.
	Rozpad lesných ekosystémov a následné zhoršenie plnení ich verejnoprospešných funkcií má dopad na životné prostredie. Konkrétne vyčísľovanie dopadu na jednotlivé lokality by bolo len hypotetické z dôvodu zatiaľ teoreticky nedoriešeného posudzovania všetkých vplyvov ovplyvňujúcich zdravotný stav porastov, priebehu a časového horizontu po degradáciu lesných ekosystémov.
	Nedostatok finančných zdrojov na realizáciu ozdravných opatrení od prijatia uznesení vlády  nevytváral podmienky pre zvýšenie zamestnanosti, preto ich zrušenie neovplyvní stav zamestnanosti.